b'\n_START_ARTICLE_\nChaiber Pachtunchva\n_START_SECTION_\nGeografija\n_START_PARAGRAPH_\nProvincija yra ties Irano kalnyno ir Hinduku\xc5\xa1o kaln\xc5\xb3 sand\xc5\xabra, seismi\xc5\xa1kai nestabilioje teritorijoje. Provincijos teritorijoje yra \xc5\xbeymioji Chaibero per\xc4\x97ja\xc2\xa0\xe2\x80\x93 pagrindin\xc4\x97 jungtis tarp Piet\xc5\xb3 ir Vidurin\xc4\x97s Azijos. \xc5\xa0iaurin\xc4\x97 Chaiber Pachtunchvos dalis kalnuota, su vaizdingais, mi\xc5\xa1kais apaugusiais sl\xc4\x97niais ir vandeningomis kaln\xc5\xb3 up\xc4\x97mis. Pietuose b\xc5\xabdingi sausi, uolingi kra\xc5\xa1tovaizd\xc5\xbeiai. Svarbiausios up\xc4\x97s\xc2\xa0\xe2\x80\x93 Kabulas, Svatas, \xc4\x8citralis, Kunaras.\n_START_SECTION_\nGyventojai\n_START_PARAGRAPH_\nDid\xc5\xbeioji dauguma Chaiber Pachtunchvos gyventoj\xc5\xb3 yra pu\xc5\xa1t\xc5\xabnai (susiskirst\xc4\x99 \xc4\xaf daug gen\xc4\x8di\xc5\xb3), taip pat yra vir\xc5\xa1 milijono pab\xc4\x97g\xc4\x97li\xc5\xb3 i\xc5\xa1 Afganistano (taip pat dauguma pu\xc5\xa1t\xc5\xabnai, bet yra tad\xc5\xbeik\xc5\xb3, chazar\xc5\xb3 ir kt.), dar gyvena belud\xc5\xbeiai, \xc4\x8ditraliai, \xc4\xafvairios dard\xc5\xb3 tautos (kala\xc5\xa1ai, \xc5\xa1inai, chovarai ir kt.). Pla\xc4\x8diausiai naudojama pu\xc5\xa1t\xc5\xabn\xc5\xb3 kalba. Beveik visi Chaiber Pachtunchvos gyventojai yra musulmonai (sunitai bei \xc5\xa1iit\xc5\xb3 ma\xc5\xbeuma). Kala\xc5\xa1ai praktikuoja \xc5\xa1amanizm\xc4\x85._NEWLINE_Miestuose gyvena 17\xc2\xa0% gyventoj\xc5\xb3. Did\xc5\xbeiausi miestai: Pe\xc5\xa1avaras, Mardanas, Mingora, Kohatas, Abotabadas, Svabis, Dera Ismail Chanas.'